BG Официален вестник на Европейския съюз L 169/27

РЕГЛАМЕНТ (ЕС) 2018/960 НА КОМИСИЯТА

от 5 юли 2018 година

за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от ламбда-цихалотрин във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) и член 49, параграф 2 от него,

като има предвид, че:

(1) Максимално допустимите граници на остатъчни вещества (МДГОВ) за ламбда-цихалотрин са определени в част B от приложение III към Регламент (ЕО) № 396/2005.

(2) Европейският орган за безопасност на храните, наричан по-нататък „Органът“, представи обосновано становище относно прегледа на съществуващите МДГОВ за ламбда-цихалотрин в съответствие с член 12, параграф 2 от Регламент (ЕО) № 396/2005 във връзка с член 12, параграф 1 от него (2). Впоследствие Органът представи заключение относно партньорската проверка на ламбда-цихалотрин (3), в което бяха актуализирани крайните точки при анализа. В съответствие с член 43 от Регламент (ЕО) № 396/2005 Комисията поиска от Органа да преразгледа оценката на ламбда-цихалотрин, като вземе предвид новите крайни точки. На 2 декември 2015 г. Органът представи обосновано становище относно преразглеждането на прегледа на съществуващите МДГОВ за ламбда-цихалотрин (4). Определението на пестицидния остатък от ламбда-цихалотрин включва и веществото гама-цихалотрин. В съответствие с член 43 от Регламент (ЕО) № 396/2005 Комисията изиска от Органа да направи преглед на МДГОВ за ламбда-цихалотрин, вземайки предвид и възможните видове употреба на гама-цихалотрин. На 26 юли 2017 г. Органът представи обосновано становище относно целенасочения преглед на съществуващите МДГОВ за ламбда-цихалотрин в контекста на неспецифично определение на пестицидния остатък (5).

(3) Органът предложи да се измени определението на пестицидния остатък за всички продукти. По отношение на МДГОВ за къдраво зеле и оризови зърна той установи наличие на риск за потребителите. Поради това е целесъобразно тези МДГОВ да бъдат намалени. Органът стигна до заключението, че по отношение на МДГОВ за всички продукти част от информацията не е налична и че е необходим по-задълбочен анализ от страна на лицата, отговарящи за управлението на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа. Органът стигна също така до заключението, че по отношение на МДГОВ за слънчогледово семе, соя и чай няма информация и че е необходим по-задълбочен анализ от страна на лицата, отговарящи за управлението на риска. МДГОВ за тези продукти следва да бъдат определени така, че стойността им да бъде равна на конкретната граница на определяне или на нивата на МДГОВ по подразбиране, както е посочено в член 18, параграф 1, буква б) от Регламент (ЕО) № 396/2005.

(4) По отношение на продукти, върху които употребата на разглеждания продукт за растителна защита не е разрешена и за които не съществуват стойности, при които вносът е допустим, нито има МДГОВ по Кодекс алиментариус (CXL), МДГОВ следва да бъдат определени така, че стойността им да бъде равна на конкретната граница на определяне, или следва да се прилагат МДГОВ по подразбиране, както е предвидено в член 18, параграф 1, буква б) от Регламент (ЕО) № 396/2005.

(5) Комисията проведе консултации с референтните лаборатории на Европейския съюз за остатъци от пестициди относно нуждата да се адаптират някои от границите на определяне. За няколко вещества посочените лаборатории заключиха, че поради промените в техническо отношение се налага за някои стоки да бъдат установени специални граници на определяне.

(6) Въз основа на обоснованите становища на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(7) В рамките на Световната търговска организация бяха проведени консултации с търговските партньори на Съюза относно новите МДГОВ и техните становища бяха взети под внимание.

(8) Поради това Регламент (ЕО) № 396/2005 следва да бъде съответно изменен.

(9) С цел да се позволи нормално пускане на пазара, преработване и потребление на продуктите, в настоящия регламент следва да се предвидят преходни разпоредби за продуктите, които са били произведени преди изменението на МДГОВ и за които информацията показва, че се поддържа високо равнище на защита на потребителите.

(10) Следва да се предвиди разумен срок преди прилагането на изменените МДГОВ, така че да се позволи на държавите членки, трети държави и стопанските субекти в областта на храните да се подготвят за спазването на новите изисквания вследствие на изменението на МДГОВ.

(11) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1

Приложения II и III към Регламент (ЕО) № 396/2005 се изменят в съответствие с приложението към настоящия регламент.

Член 2

По отношение на активното вещество ламбда-цихалотрин във и върху всички продукти с изключение на къдраво зеле и оризови зърна Регламент (ЕО) № 396/2005 продължава да се прилага по отношение на продуктите, които са произведени в ЕС или са внесени в ЕС преди 26 януари 2019 г., във вида му преди изменението с настоящия регламент.

Член 3

Настоящият регламент влиза в сила на двадесетия ден след деня на публикуването му в Официален вестник на Европейския съюз.

Той се прилага от 26 януари 2019 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 5 юли 2018 година. За Комисията Председател Jean-Claude JUNCKER

(1) ОВ L 70, 16.3.2005 г., стр. 1.

(2) Европейски орган за безопасност на храните, 2014; Reasoned opinion on the review of the existing maximum residue levels (MRLs) for lambda-cyhalothrin according to Article 12 of Regulation (ЕС) № 396/2005 (Обосновано становище относно прегледа на съществуващите максимално допустими граници на остатъчни вещества (МДГОВ) за ламбда-цихалотрин в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2014, 12(1):3546.

(3) Европейски орган за безопасност на храните, 2014; Заключение във връзка с партньорската проверка на оценката на риска от употребата на активното вещество ламбда-цихалотрин като пестицид. EFSA Journal (Бюлетин на ЕОБХ), 2014, 12(5):3677.

(4) ЕОБХ (Европейски орган за безопасност на храните), 2015. Reasoned opinion on the revision of the review of the existing maximum residue levels for lambda-cyhalothrin (Обосновано становище относно преразглеждането на прегледа на съществуващите максимално допустими граници на остатъчни вещества за ламбда-цихалотрин). EFSA Journal (Бюлетин на ЕОБХ), 2015, 13(12):4324.

(5) ЕОБХ (Европейски орган за безопасност на храните), 2017. Reasoned opinion on the focused review of the existing maximum residue levels for lambda-cyhalothrin in light of the unspecific residue definition and the existing good agricultural practices for the substance gamma-cyhalothrin (Обосновано становище относно целенасочения преглед на съществуващите максимално допустими граници на остатъчни вещества за ламбда-цихалотрин в контекста на неспецифичното определение за пестицидния остатък и на съществуващите добри земеделски практики за веществото гама-цихалотрин). EFSA Journal (Бюлетин на ЕОБХ), 2017; 15(7):4930.